અમેરિકામાં વિસ્કોનસીન સ્ટેટના મિલવૌકી સિટીમાં પાંચ જેટલી ખિસકોલીઓ એકબીજા સાથે પૂંછડીએથી બંધાયેલી હાલતમાં મળી આવતાં તાત્કાલિક તેમનું રેસ્ક્યુ ઑપરેશન હાથ ધરવામાં આવ્યું હતું. આ ખિસકોલીઓની પૂંછડીઓમાં ઘાસ અને પ્લાસ્ટિકની પટ્ટીઓની ગૂંચ પણ જોવા મળી હતી. સદ્નસીબે એક રાહદારીની તેમના પર નજર પડી હતી. આથી તેણે તરત જ મિલવૌકીમાં સ્થિત વિસ્કોનસીન હ્યુમન સોસાયટીના વાઇલ્ડલાઇફ રિહેબિલિટેશન સેન્ટરને જાણ કરી હતી. સેન્ટરના સત્તાવાળાઓ તાત્કાલિક ઘટનાસ્થળે પહોંચ્યા હતા. તેમણે જોયું તો પાંચેય ખિસકોલીઓ પીડાથી આક્રંદ કરતી હતી. ખિસકોલીઓની પૂંછડીઓ એકબીજા સાથે એટલી હદે ગૂંચાઈ ગયેલી હતી કે કઈ ખિસકોલીની પૂંછડી ક્યાં છે તે શોધવામાં રેસ્ક્યુ વર્કર્સ જ અટવાઈ ગયા હતા. આ ખિસકોલીઓને છૂટી પાડવા વાઇલ્ડલાઇફ રેસ્ક્યુ ટીમે તેમને એનેસ્થેશિયા આપીને બેભાન કરવી પડી હતી. આ પછી મહામુસીબતે પાંચેય ખિસકોલીઓની પૂંછડીઓને અલગ કરી તેમને પીડામાંથી મુક્તિ અપાવી હતી. રેસ્ક્યુ ટીમના એક સદસ્યએ જણાવ્યું કે, સંતુલન જાળવવા અને ઠંડીમાં હૂંફ મેળવવા પ્રાણીઓને તેમની પૂંછડી કામ લાગતી હોય છે. ખિસકોલીઓની પૂંછડીમાંથી રક્તપ્રવાહ વહેતો હોય છે. આથી સહેજ પણ ગફલત થાય તો તેમના જીવને જોખમ ઊભું થાય તેમ હતું. સદ્નસીબે પાંચેય ખિસકોલીઓને બચાવી લેવાઈ છે અને હાલ તેમને વાઇલ્ડલાઇફ રિહેબિલિટેશન સેન્ટરમાં રાખવામાં આવી હોવાનું સેન્ટરના પ્રવક્તાએ જણાવ્યું હતું.